એરકન્ડિશન્ડ રૂમમાં, આધુનિક રાચરચીલાથી સજ્જ ઘરમાં બેસીને આ લેખ વાંચતી મહિલાઓ કે પુરુષોના આ માહિતી અનુપયોગી જણાય. પરંતુ સ્ત્રીઓનું સ્વાસ્થ્ય-શિક્ષણ સમાજના તથા આર્થિક કોઇપણ વર્ગને સ્પર્શે છે. માત્ર ભૌતિક સાધન-સુખ સ્વાસ્થ્ય-શિક્ષણ માટે પૂરતા નથી. યુવાનીમાં ડગ માંડતી કિશોરીના શરીર-મનમાં થતા ફેરફાર, માસિક ચક્રની શરૂઆત, શરીરના પોષણ અંગેની જાગૃતિ વિશે દીકરીઓ, યુવતીઓને લગતા પ્રશ્નો, તકલીફ અંગે મુક્તમનથી ઘરના વડીલોને જણાવી શકે, માર્ગદર્શન મેળવી શકે તેવું મુક્ત વાતાવરણ પૂરું પાડવાની જરૂરિયાત સમાજના દરેકે-દરેક સ્તરમાં ઉછરતી બાળકીઓને, કિશોરીઓ-યુવતીઓને છે. અહીં એ જાણવું પણ રસપ્રદ રહેશે કે, જ્યાં સુધી આગળની પેઢીની માતાઓ, દાદી-નાનીઓ, માસી-મામીઓ ખોટી ભ્રામક માન્યતા, શરમ-સંકોચ રાખશે અને સ્ત્રી બાળકની અવગણના કરશે ત્યાં સુધી તંદુરસ્ત સમાજના બીજરૂપ સ્ત્રીસ્વાસ્થ્ય વિષયક અભિગમ બદલાશે નહીં.